Skalka (prírodná rezervácia, okres Frýdek-Místek)

Skalka je prírodná rezervácia, ktorá sa nachádza na juhozápadnom svahu vrcholu Skalka v katastri obce Kunčice pod Ondřejníkem. Lokalitu tvorí prevažne jedľobukový les, ktorý miestami nadobúda charakter pralesa. Jadrové územie je tvorené bučinou, ktorej stromy sú staré až 180 rokov. Predtým hojná jedľa biela takmer vymizla, a je preto umelo dosadzovaná. Fauna a flóra Hlavnú zložku lesa tvoria acidofilné bučiny a jedľové bučiny s prímesou smreka obyčajného a javora horského. V slabo vyvinutom bylinnom poschodí sa hojne vyskytuje kopytník európsky, kyslička obyčajná, vranovec štvorlistý alebo brusnica čučoriedková. V lokalite žije tiež významné množstvo plazov, najmä jašterica živorodá, slepúch lámavý, vretenica severná a užovka obojková. Rovnako tu hniezdia silne ohrozené druhy vtákov, napríklad holub plúžik, jariabok hôrny, ďateľ bielochrbtý, pôtik kapcavý alebo jastrab krahulec. Referencie Pozri aj Zoznam chránených území v okrese Frýdek-Místek Iné projekty Commons ponúka multimediálne súbory na tému Skalka (prírodná rezervácia, okres Frýdek-Místek) Externé odkazy Vyhláška o zriadení prírodnej rezervácie Přírodní rezervace Moravskoslezského kraje Archivované 2021-06-17 na Wayback Machine Zdroj Tento článok je čiastočný alebo úplný preklad článku Skalka (přírodní rezervace) na českej Wikipédii.